PE-betogings eis een; ander beseerBetogings in Port Elizabeth (Foto: ANA) ŉ 23-jarige man is oorlede en sowat drie ander ernstig beseer te midde van ŉ gewelddadige protesaksie in die noorde van Port Elizabeth. Volgens die polisie het dié betogings intussen handuit geruk nadat betogers ammunisie gebruik het om op die polisie te skiet. Inwoners van die noordelike gedeeltes in dié stad betoog al die hele week teen werkloosheid en ŉ gebrek aan geleenthede. Betogers het bymekaargekom by “die gaat”, ŉ gebied in Helenvale wat gekenmerk word deur dwelms en bendeaktiwiteite. ŉ Taxibestuurder, wat uit vrees vir sy lewe nie sy naam wou noem nie, sê hy het Donderdagoggend ŉ meisie huis toe vervoer nadat sy vroeër die dag siek by die skool geraak het. Op pad terug na die omgewing waar hy werk, het twee mans hom gestop. “Die man was in die nek geskiet en sy lewe was in gevaar, ek het hom na die hospitaal vervoer,” sê hy. Kapt. Sandra Janse van Rensburg, woordvoerder van die polisie, het Donderdagaand bevestig dié man is intussen oorlede. Sy het ook gesê twee ander mense is ernstig beseer in die betogings. Een man is glo in die hand geskiet terwyl ŉ ander man deur ŉ rubberkoeël beseer is. Talle polisievoertuie en geboue is ook tydens die betogings beskadig. Die burgemeester, Athol Trollip, se woordvoerder, Sbongile Dimbaza, het gesê hulle het talle klagtes van inwoners ontvang, maar het aangekondig dat die burgemeester Vrydag ŉ toespraak sou lewer. Dimbaza sê dit is vreemd dat daar so gewelddadig betoog word wanneer Trollip reeds gesê het hy sal die griewe aanspreek.